***Karinthy Frigyes: ÍGY ÍRTOK TI – segédanyag***

*Célozni tanulnak a katonák egy káplár vezetése mellett. Nem valami fényesen megy a dolog. A káplár dühösen szidja regrutáit, aztán kikapja a puskát egyiknek a kezéből, mikor éppen megint elhibázta.*

*– Szamarak – kiabál a káplár –, tudtok ti lőni! Adjátok ide azt a puskát! Ide nézzetek!*

*Céloz és hetykén lő. De nem talál. Egy percre zavarba jön. Aztán mérgesen rámordul az egyik katonára:*

*– Így lősz te!*

*Megint céloz. Nem talál. Egy másikhoz fordul:*

*– Így lősz te!*

*Végre kilencedszer talál. Mellére üt!*

*– És így lövök én!*

*\**

*A kilencedik lövés még késik. A káplár keze még reszket, de szemei egy árnyalattal már tisztábban látják a célt.*

*(Karinthy Frigyes az* Így írtok ti *els*ő *kiadása elé)*

**Az *Így írtok ti*-kötet bemutatása**

**keletkezése:**

* 1908-tól jelennek meg az új darabok a Fidibusz című élclapban (=vicclapban)
* első kiadása: 1912 – páratlan siker, ez teszi igazán ismertté Karinthyt
* újabb, tovább bővített kiadások: 1921 stb.

**a kötet felépítése:**

antológiát imitál (antológia: több alkotó műveit tartalmazó válogatás, amelybe bizonyos szempontok (például nyelvterület, korszak, irányzat, műfaj, stb.) szerint válogatják össze a műveket)

* Magyar írók
  + Költészet – pl.: Petőfi: Barna kislány szemének a…
  + Próza – pl.: Krúdy: A negyvenkettes zenélő mordály
  + Dráma – pl. Madách: Az embrió tragédiája
* Idegen írók
  + Próza – pl. Verne: A Csömöri úttól egészen a Filatorigátig
  + Dráma – pl. Shakespeare: King Press
* Műfajok (– valójában: műfajok, stílusirányzatok és egyéb, nem egy-egy szerzőhöz köthető vonások paródiái)
  + pl. arab irodalom; orosz regény; műfordítás, impresszionista kritika stb.

**Az *Így írtok ti* műfajai**

A **paródia** (görög paródeo 'dalt gúnyosan, eltorzítva előadni') valamely jól ismert mű, műfaj vagy stílus gunyoros, komikus hatású utánzása; célja a komikus hatás kiváltása, a *nevettetés*. Szerzője valamely mű *formai jegyeit utánozza, annak tartalmától elválasztva*. *A stílust megfosztja funkciójától, rámutat jellegzetességeire*, így kelt nevetést. Paródiát csak *fontos és eredeti jelenségről lehet és érdemes* írni. A legrégebbi paródiák az ókorból valók. A Kr. e. 6-5. században keletkezett Békaegérharc a homéroszi eposzokat parodizálja. Szintén egy műfajnak, a lovagregénynek a paródiája Cervantes Don Quijotéja (1615). A magyar irodalomban parodisztikus szándékkal íródott Csokonai Dorottya (1799) és Petőfi A helység kalapácsa (1844) című vígeposza.

Pl.: Babits-versek általában → Karinthy: *Babits Bihály: Futurum exactum*

A **travesztia** (olasz travistere 'átöltöztetni') a paródiával rokon komikus műfaj, a karikatúra, szatíra egyik változata, amely *a kigúnyolt eredeti művet torz formában, alantas hősökkel, szándékosan rossz stílussal*, verseléssel adja elő, s így a tartalom és a forma disszonanciája nevetséges hatást kelt. Komolytalan, kisszerű formába öltözteti az eredetileg komoly(nak szánt), fenségesen előadott tárgyat.

Pl.: Madách Imre: Az ember tragédiája →(több változatban:) Karinthy: *Madách Imre: Az emberke tragédiája / Az embrió tragédiája*

A **persziflázs** (francia) kíméletlen gúnyirat, az eredeti mű nevetséges vonásainak eltúlzása, leleplezése.

Pl.: Szabolcska Mihály költészete → Karinthy: *Szabolcska Mihály: Egyszerűség*

**1.)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MOSLÉK-ORSZÁG**

*(Megjelent német és francia fordításban is)*

Jött értem a fekete hajó  
Jött értem fekete vizen.  
Álom-királyfit, vitt tova vitt  
Moslék-országnak mentiben -  
Fekete hajó, fekete vizen.  
  
Moslék-ország, hajh, cudar ország,  
Hajh, Hortobágy, zsír-szívű rém;  
Hajh, Átok-város, Redves-ugar:  
Piszok-hazám, mit kapaszkodsz belém?  
Fekete vizeken jöttem én.  
  
Vagyok a nyugati sirály -:  
De magyarnak köpött ki a föld  
Moslék-ország a nyakamon ül  
Engemet Moslék-ország örökölt:  
Nyöszörög a hájszagú föld.  
  
Már nem megyek el, fekete hajó  
Moslék-ország hagy' örülj, szegény!  
Laza ferdinen, laza ferdinen  
Fekete vizen, fekete legény,  
Hajh, kutyafáját, szomorú legény.

**TÖRPE-FEJŰEK**

Nem dolgozni jöttem ide  
Nem dolgozni jöttem ide  
Törpe-fejű, mit akarsz tőlem?  
  
Nehéz munka az enyém  
Nehéz munka az enyém  
Mi vagyunk az Új Undokak.  
  
De jött hozzám egy törpe  
De jött hozzám egy törpe  
S kérdezte, mit akarok?  
  
"Ti vagytok az Új Undokak  
Ti vagytok az Új Undokak  
Menjetek dolgozni ti is."  
  
Felgerjedt szittya vérem  
Felgerjedt szittya vérem  
S rászóltam Törpe-fejűre:  
  
Hát maga megbolondult,  
Hát maga megbolondult,  
Hogy mindent kétszer mond,  
                          kétszer mond?

**2.)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

A KLASSZIKUS GYOMORGÖRCSÖK CIKLUSBÓL

**FUTURUM EXACTUM**

Plutó e torzót márványból szoborta  
Ó torzók torza, bőrző Dunakorzó  
Ó korzók korza, őrző dunnaorzó  
Mint ferde torta és megint retorta.  
  
De Áfrikában fú az ántipasszát   
És négerek masszálnak pántlimasszát  
És ott az ég oly régi, égi méla.  
S tán pápuákok pengetnek poros fát  
S nem lesz Nyugat már, sem Fenyő, sem Osvát  
S még él Balázs, még él a méla Béla.

**ANTIK SZERELEM**

*„S megint előlről..."*

A szeretőm fiús, görög leány,  
Lányos, török fiú, ki egykor élt,  
Ahol tajtékot Aagis öble hány.  
  
És Athenben született auzgewélt,  
De most közöttünk jár, bár ő egy antik,  
Kihez ma lelkem esdve igy beszélt:  
  
"Ó kancsók kincse, ó görög romantik,  
Orsók korsója, drágamívű borsó,  
Akit szeretnek Bélák és a Bandik.  
  
"Te tarfejü, tritóni, tarka torzó,  
Dús, dőre dátum és dalos dativusz,  
Post, penes, pone, praeter, ablativusz.  
  
"Ki bún borongva, barna, bús bajusszal,  
Beteg bolyongó, béna bink balán...  
És szólt a lány, gradus genitivusszal:  
  
"Mi, hát nekem bajuszom van talán?"  
S én szólék: Ó, kegyed mély mívű marha,  
Ezt mondtam csak a széphangzás mián.  
  
"De hogyha ezt nem érti, drága mirrha,  
Egymáshoz nincs közünk, se végre mátul,  
Kegyed nem készült, aztán hol az irka?  
  
"Az ember végre még sincs csupa fábul,  
Kegyed nem tudja, mi az asszonánc?  
Eriggyen, mert rugok beléje hátul. -  
           (S megint előlről.)

**3.)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MISKÁROLÓ**

A gazda hatfele indult korpára malacnak. Még kissé tugymékolt a ládarekeszben, csetvett, pisztomált, mint akinek nem sietős.

- Mi a fenét miáskol annyira? - vetette az asszony, zsőrhetnékje támadván, igaz is, mit kell neki reggeli-reggelvén, hogy éppen annyira... de csak úgy, inkább tisztességadásból. Láthatná, pitymázik a napocska. - Mit nem lel?

- Ezt az izé miskároló csaklit, te, hogy a hernyó nyüvessze... Hová a kórságba kajta-bajtátok?

- Ott nézze kend, ahol van, nem ahol nincs - bökte az asszony a szemivel a ládafenekére. Ott is volt. - No, leli?

- E a, e hát - biccent a hitese, s már fente a lábszíjhoz, s rakta csak úgy hanyagul, kenyér meg pityóka közé, a déli elemózsiához. Mint akinek odakell csak, arra.

S már dübörgött-loholt kifele. Az asszony nem szólt, csak úgy gondolvást hagyintott utána, minek a neki. A tehen már nedvedzett idén, kétszeris, az emse még tyúknyi, nem kell annak még miskárolás.

Az meg csak ballagott, hunnyogva-hüppenve, agyarán a pipával. Igaza van a csoroszjának, gondolta magának, a nap is hányja bogarát, odafent jó kis szellő vakaródzik. Jó is lesz az, a repcének, majd ha dűlni kezd.

Eközben az útra ért, ahol ágadzik. De nem a rétság fele fordult, mint különben. Átbakkant, jobbra, a márgafőd irányában.

Ott vót a kis kulipintyó. A haragosáé.

Az ablakon át meg is látta mingyárt. Otthon volt, pöszmét sajkált. Bérnapszámra kellett volna, de nincs munka. Csak úgy, az ajtórúd mentén tisztelt be hozzá.

- Aggyisten - löttyintette a kalapszederjét.

Az csak morgott valamit. Ültek, pipáztak.

Déltájra megmukkant az ember.

- No.

- Hát így.

- De nem a, a má nem.

- Nem-e? Hát márgakubikus kend, vagy cservesz? Az anyád...

Pipázott, felállt, egyet bökött, a bicskával, szépen egyenesen. A hasa alá annak. Meg se nyiffant az ember. Lehuppant, lassan. A fejőszékre buggyant a béle, rángott egy párat. Aztán nem izgett többet.

A másik próbálta a miskárolót, csukódik-e. Csóválta fejét.

- Kijár a szöge ennek - mondta -, a fene vigye. Be kell kalapálni.

Indult a kovácshoz.

Az ágadzásnál érték utól a magyar csendőrök.

- No, gyüjjön kend, gazda - szíveskedtek neki. Az már értette. Ment szépen.

A kovács előtt vitték. Ott megállt egy szuszra. Az egyik csendőr, szikár, csutkás, nagycsontú ember, szöszmételte, hogy akar valamit.

- No, mi ké?

- Hát csak, ha nem törvénytúlsó... Mert be kéne adódjék ez a miskároló itten... Kijár a szöge ennek.

A nagycsontú bólintott. Ő is ipari munkás volt, állatszámadó.

- Hát csak adja kend. Majd béviszem.

- Úgy a. Aztán szójjanak majd az asszonynak. Hogy vigye haza. A Sándornak kell majd, jövő ilyenkor. Disznóra. Isten mint nap.

S ballagtak tovább, a törvény felé.

**4.) SZABOLCSKA MIHÁLY[[1]](#footnote-1)**

**EGYSZERŰSÉG**

Nem hivalgó, cifra páva  
Nem modern az én szivem.  
Egyszerűség lakik benne  
Mosolyogva szeliden.

Egyszerű, de tiszta nóták  
Amiket én dalolok -  
Mert a szívem súgja őket,  
Nem is olyan nagy dolog.

Úgy csicsereg az én szívem  
Egyszerűen, szabadon,  
Mint a pintyőke madárka  
Fönt a lombos ágakon.

Ami a szívemen fekszik  
Azt dalolom, semmi mást:  
Legelő, kicsiny birkáktól  
Tanultam a versirást.

Egyszerű és tiszta nóta,  
Gólyafészek, háztető -  
Nincsen benne semmi, ámde  
Az legalább érthető.

A jó Isten egyszerűnek  
Alkotta az eszemet,  
Nincsen abban nagy modernség  
Csak szelídség, szeretet.

Kicsi kunyhó, szerető szív,  
Messze égbolt, tiszta, kék -  
Fulladjon meg Ady Endre  
Lehetőleg máma még.

**Feladatok**

1. *Írd be a számozott vonalakra, a címek elé a parodizált (nyugatos, Karinthy-kortárs, magyar) szerző nevét!*
2. *Írd a szerző neve melletti négyzetbe a megfelelő jellemvonások betűjelét!*

A)

* a lírai én felnagyítása, fölényes messianizmus pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* sorismétlések, anaforák (sor eleji ismétlések) pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* neologizmusok (új, általa alkotott (összetett) szavak) pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* allegóriák, szimbolikus (nagy kezdőbetűvel írt) kifejezések pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* a szerző jellegzetes kifejezései, motívumai pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

B)

* klasszicizáló hajlam, antik műveltég (már-már görcsösen?) pl.:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* a forma kultusza az értelem rovására megy (néhol értelmetlenné válik a szöveg, a lényeg a szép hangzás) pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  + öncélú alliterációk pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  + figura etymologicák (a szótő megismétlése) pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  + értelmetlen (halandzsa) szavak pl.: \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  + halmozások pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

C)

* naturalista képek pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* erőltetetten népies szóhasználat az elbeszélő részéről is pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* a szereplők túlzott hallgatagsága a szöveg (a konfliktus) érthetőségét rontja

pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* töredékes, hiányos mondatok pl.:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* a kiejtést imitáló helyesírás pl.:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* lassú, hirtelen meg-meglóduló cselekményvezetés

D)

* az egyszerűség és érthetőség a bárgyú ostobasággal lesz egyenértékű

pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* az őszinteség mint a művészi alkotás egyetlen kritériuma
* a modernség agresszív elutasítása pl.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* népköltészeti elemek eltúlzása pl.:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. *Egészítsd ki a jellemvonások listáját (A—D) konkrét példákkal, a Karinthy-szövegekből vett idézetekkel!*

**Az *Így írtok ti* céljairól**

Karinthy maga „**irodalmi karikatúrának**” nevezi írásait: „A képzőművészet szótárából vettem kölcsön egy szót, hogy a műfaj minőségét megkülönböztessem: s elnevezésem, az irodalmi karikatúra (…), csakhamar gyökeret vert és ma már használatban is van. Az irodalmi torzkép meghatározói röviden ezek: Nem egy bizonyos művel foglalkozik, hanem egy bizonyos íróval, azzal, ami az íróban egyéni és döntő: a modorával, illetve modorosságával. Torzkép, humoros műfaj, mert nem azt nézi az íróban, ami benne szabályos és általában művészi, tehát szép, hanem ami benne különös és különlegesen egyéni, tehát torz: -- de egyben jellemrajz, kritikai műfaj, meghatározza az írót, az általában, normálisan széptől való eltérésének fokát és minőségét. Egy ceruzavonással odavetett, jólsikerült torzképről gyakran hamarabb ráismerünk valakire, mint az arcképéről, ahol pedig a művész felhasznált mindent, amivel rekonstruálni lehet a valóságot: vonalat, színt, fényt és árnyat -- egyszerűen azért, mert az életben is arról ismerünk rá ismerőseinkre, ami az arcukon a szabályos szépnek rovására megy. Valamivel nagyobb orr a kelleténél, valamivel ferdébb szem, egy furcsa vonás a száj körül -- ez az, amit úgy neveztünk: te vagy az. Az eszményi szép, ami felé törekszünk, unalmas, báj és kedvesség és tehetség nélkül való sablon, élettelen formula. A bájban és kedvességben mindig van valami torz és viszont, a torzban valami báj; és ha nevetünk a torzképen, azért nevetünk, mert vonzódunk az élethez: aki nevet, az bizonyára örül, és szereti azt, amin nevet.”

**Kosztolányi Dezső: Így írtok ti (Nyugat, 1921)**

„Bővített, új kiadásban jelent meg Karinthy Frigyes irodalmi karikatúra-gyűjteménye, mely annak idején annyira népszerű volt, hogy sokan csak belőle ismerték meg a legújabb magyar irodalmat, aztán a torzképek nyomán kezdtek érdeklődni az eredetiek iránt is. Sikerének okát nehéz kibogozni. Nyilvánvaló, hogy ezek a pompás cikkek tulajdonképpen műhely-titkok -- szorosan az irodalmi céhre vonatkozók -- minden kacagtató külsőségük ellenére is lelkiismeretes jellemzések, éles észrevételek, azaz kritikák, melyek egyszerre felvillantják előttünk egy író arcát és sokáig forrásmunkái maradnak azoknak, kik újabb irodalmunkkal foglalkoznak. Maga az író (…) torzképnek és jellemrajznak nevezi munkáját. Valamit torzít, hogy jellemezzen. Sohase egy költeményt, vagy egy regényt, vagy egy elbeszélést pécéz ki, nem egy esetleges hibát, hanem a kifigurázandó író összes munkáját, annak szellemét, melyet aztán egyetlen írásműbe szorít. Ebben van igazi költő volta, ezért tartjuk humoros karcolatait jelképes (szimbolikus) jellemzéseknek. Akárcsak az alkotók, kik nem egy esetről írnak adomát, hanem száz és milliónyi esetből kiformálják a valóban lényegest és olyan történetet mondanak el, mely nem-létező és mégis minden megtörtént históriánál jellemzőbb, ő se a humor adomáját műveli, mint nagyon sokan, hanem a jelképes, mélyreható humort. Hogy ez mégis ily általános és elemi hatású, az szerzője megkülönböztetett, egyéni tehetségén múlik. Csupa csúfondáros, kegyetlenül találó megállapítás -- diagnózisok írókról és költőkről! --, de azért állandóan érezzük, hogy írójuk tele van szeretettel és mélységes alázattal a művészet roppant feladata iránt. Nem hóhéra, hanem orvosa a beteg íróknak.”

1. **Szabolcska Mihály** ([Tiszakürt](http://hu.wikipedia.org/wiki/Tiszak%C3%BCrt), [1861](http://hu.wikipedia.org/wiki/1861). [szeptember 30.](http://hu.wikipedia.org/wiki/Szeptember_30.) – [Budapest](http://hu.wikipedia.org/wiki/Budapest), [1930](http://hu.wikipedia.org/wiki/1930). [október 31.](http://hu.wikipedia.org/wiki/Okt%C3%B3ber_31.)) [református](http://hu.wikipedia.org/wiki/K%C3%A1lvinizmus) [lelkész](http://hu.wikipedia.org/wiki/Pap), [költő](http://hu.wikipedia.org/wiki/K%C3%B6lt%C5%91). A nép-nemzeti költészet kései képviselője, konzervatív, vidékies, lírikus. Versei tudatosan egyszerű, dallamos formában idillként eszményítik a falu csendes, igénytelen és – szerinte – ezért gondtalan világát. Tematikáját tudatosan szűkíti le a magánélet érzelmes vonatkozásaira és a hétköznapok vidéki örömeire. A Nyugat köre Petőfi-epigonnak tartotta, Ady Endre „*Költőcske Mihály”-*nak nevezte. [↑](#footnote-ref-1)